สรุปภาวะตลาดต่างประเทศ ประจำวันที่ 30 มิ.ย. 2564
สรุปภาวะตลาดต่างประเทศ ประจำวันที่ 30 มิ.ย. 2564
1 ก.ค. 2564

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 200 จุดเมื่อคืนนี้ (30 มิ.ย.) ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงตัวเลขจ้างงานภาคเอกชนที่ขยายตัวได้ดีเกินคาดในเดือนมิ.ย. นอกจากนี้ ตลาดยังได้แรงหนุนจากการพุ่งขึ้นของหุ้นกลุ่มพลังงาน และหุ้นบริษัทยักษ์ใหญ่อย่างโบอิ้งและโกลด์แมน แซคส์ ขณะที่นักลงทุนยังคงจับตาตัวเลขจ้างงานนอกภาคเกษตรเดือนมิ.ย.ของสหรัฐซึ่งมีกำหนดเปิดเผยในวันพรุ่งนี้
ดัชนีเฉลี่ยอุตสาหกรรมดาวโจนส์ปิดที่ 34,502.51 จุด เพิ่มขึ้น 210.22 จุด หรือ +0.61% ดัชนี S&amp;P500 ปิดที่ 4,297.50 จุด เพิ่มขึ้น 5.70 จุด เพิ่มขึ้น +0.13% ดัชนี Nasdaq ปิดที่ 14,503.95 จุด ลดลง 24.38 จุด หรือ -0.17%
 
ตลาดหุ้นยุโรปปิดลดลงเมื่อคืนนี้ (30 มิ.ย.) เนื่องจากนักลงทุนขายหุ้นเพื่อทำกำไรหลังตลาดบวกต่อเนื่องมานาน 5 เดือน ขณะที่ความวิตกเกี่ยวกับการพุ่งขึ้นของอัตราเงินเฟ้อและการแพร่ระบาดของไวรัสโควิด-19 สายพันธุ์เดลตากดดันตลาดลงด้วย
ดัชนี Stoxx Europe 600 ปิดตลาดที่ระดับ 452.84 จุด ลดลง 3.53 จุด หรือ -0.77%
ดัชนี CAC-40 ตลาดหุ้นฝรั่งเศสปิดที่ 6,507.83 จุด ลดลง 59.60 จุด หรือ -0.91%, ดัชนี DAX ตลาดหุ้นเยอรมนีปิดที่ 15,531.04 จุด ลดลง 159.55 จุด หรือ -1.02% และดัชนี FTSE 100 ตลาดหุ้นลอนดอนปิดที่ 7,037.47 จุด ลดลง 50.08 จุด หรือ -0.71%
 
ตลาดหุ้นลอนดอนปิดลดลงเมื่อคืนนี้ (30 มิ.ย.) เนื่องจากนักลงทุนวิตกว่าจำนวนผู้ติดเชื้อโควิด-19 ที่พุ่งขึ้นในช่วงที่ผ่านมาอาจส่งผลกระทบต่อการขยายตัวทางเศรษฐกิจ นอกจากนี้ แรงขายทำกำไรถ่วงตลาดลงด้วยหลังจากบวกขึ้น 5 เดือนติดต่อกัน
ดัชนี FTSE 100 ปิดที่ 7,037.47 จุด ลดลง 50.08 จุด หรือ -0.71%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (30 มิ.ย.) ขานรับตัวเลขสต็อกน้ำมันดิบของสหรัฐที่ลดลงมากกว่าคาดในสัปดาห์ที่ผ่านมา ขณะที่นักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัสในวันนี้
สัญญาน้ำมันดิบ WTI ส่งมอบเดือนส.ค. เพิ่มขึ้น 49 เซนต์ หรือ 0.7% ปิดที่ 73.47 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนส.ค. เพิ่มขึ้น 37 เซนต์ หรือ 0.5% ปิดที่ 75.13 ดอลลาร์/บาร์เรล โดยสัญญาน้ำมันดิบเบรนท์เดือนส.ค.ได้ครบกำหนดส่งมอบแล้ว ณ วันพุธที่ 30 มิ.ย.
 
สัญญาทองคำตลาดนิวยอร์กปิดบวกเมื่อคืนนี้ (30 มิ.ย.) เนื่องจากนักลงทุนเข้าช้อนซื้อหลังจากสัญญาทองคำร่วงลงเกือบ 1% เมื่อวันอังคารที่ผ่านมา ขณะเดียวกันนักลงทุนจับตาการเปิดเผยตัวเลขจ้างงานนอกภาคเกษตรของสหรัฐในวันศุกร์นี้
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 8 ดอลลาร์ หรือ 0.45% ปิดที่ 1,771.6 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 29.3 เซนต์ หรือ 1.13% ปิดที่ 26.194 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 2.3 ดอลลาร์ หรือ 0.21% ปิดที่ 1,072.9 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 98 ดอลลาร์ หรือ 3.7% ปิดที่ 2,779.20 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (30 มิ.ย.) ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงตัวเลขจ้างงานภาคเอกชนที่ขยายตัวได้ดีเกินคาดในเดือนมิ.ย. ขณะที่นักลงทุนยังคงจับตาตัวเลขจ้างงานนอกภาคเกษตรเดือนมิ.ย.ของสหรัฐซึ่งมีกำหนดเปิดเผยในวันพรุ่งนี้
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.41% แตะที่ 92.4361 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 111.08 เยน จากระดับ 110.51 เยน และแข็งค่าเมื่อเทียบกับฟรังก์สวิส ที่ระดับ 0.9260 หรังก์ จากระดับ 0.9210 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.2404 ดอลลาร์แคนาดา จากระดับ 1.2392 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1847 ดอลลาร์ จากระดับ 1.1901 ดอลลาร์ ขณะที่เงินปอนด์อ่อนค่าลงแตะที่ระดับ 1.3803 ดอลลาร์ จากระดับ 1.3849 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7494 ดอลลาร์สหรัฐ จากระดับ 0.7514 ดอลลาร์สหรัฐ